Søndag var ikke kun grå i vejret folk i Fjerritslev. Også humøret var gråt og trykket i bund, efter en 89-årig kvinde nær var blevet det første offer for de i alt 20 påsatte brande, byen og området har oplevet siden begyndelsen af oktober. Tidligere er den eller de ildspåsættere, der er spil i Fjerritslev, gået efter tomme sommerhuse, containere, halmlagre og skure. Men lørdag aften eskalerede situationen dramatisk. På Thistedvej vågnede en 89-årig kvinde ved, at der var ild i stråtaget på hendes hus, og først i sidste øjeblik lykkedes det hendes barnebarn og en tilfældigt forbipasserende at få hende ud. Derfor er beboerne i Fjerritslev naturligt nok chokerede og vantro. - Det er frygteligt. Frygteligt. Nu er det jo beboelse, de går efter. Det er ikke sjovt. Min familie sover ikke om natten, for vi har selv stråtækt hus, fortæller Jesper Berthelsen, som selv bor i området og kom hjem fra en julefrokost lørdag aften og så de blå blink. Hans forfærdelse bliver suppleret af Jeppe Christensen fra Thorup Strand, som søndag tilfældigt trillede forbi brandtomten. - Skrækkeligt. Nu går vi fra døde ting til næsten en mordbrand. I mine øjne er det skaleret fuldstændig. Jeg kan ikke se, hvordan det kan blive værre. Heldigvis kom kvinden ud. Men jeg er helt chokeret. Virkelig, siger Jeppe Christensen. Et vagtværn er løsningen, mener Erik Nørmølle. Han kendte ikke den 89-årige kvinde, men efter 20 brande i sit nabolag vil han meget gerne have fat på gerningsmanden. - Der går en eller anden syg mand eller to rundt, som gerne vil se brand. Det kan ikke være andet. Jeg er ikke spor bange selv. Men jeg vil godt nok gerne have fat i ham, siger Erik Nørmølle. Nordjyllands Politi arbejder stadig ud fra den teori, at branden lørdag aften var påsat ligesom de 19 andre i området ved Fjerritslev.

Opsummering:
Fjerritslev-brandene har taget en uhyggelig drejning, da den seneste nær havde kostet en 89-årig kvinde livet, og det skaber ny frygt blandt folk i området.